ઝમકુને આ ફાંગી આંખોને કારણે જ ગેરસમજ થયેલી. ઝમકુડી એના ધણી સાથે ગણા શેઠની ઊંચા પગથારવાળી દુકાને તેલ લેવા ગયેલી, એ વખતે ગણા શેઠે એના વર ધારશીડાને કહેલું, ‘ભઇ, તારી નાતમાં તું કાંક ઠીક માણહ સો, અને પાછું તારી હારે મન ફાવેય ખરું. તું તારે જ્યારે જરૂર હોય ત્યારે આવતા રે’વુ. હું તન કોઈ દી ના નઇ પાડું, ફદિયા બદિયા (રૂપિયા-પૈસા) તારે જોતા કરતા હોય તો ગણા શેઠ જીવે સે તાં લગણ (ત્યાં સુધી) તારે બીજાની દુકાને લાળ પડવાની નઇ, હું હમજયા!’